送梅直講
作者：郭祥正
朝代：宋

paragraphs: 青風吹天雲霧開，仙人騎馬天上來。
吟出人間見所不可見，常娥織女爲之生嫌猜。
織女斷鵲橋，常娥閉月窟，從兹不放仙人迴。
一落人間五十有四載，唯將文字傾金罍。
李白佯狂古來少，騎鯨鬣鬣飛沿洄。
杜甫問訊今何如，應爲怪極罹天災。
公乎至寶勿盡吐，吐盡吾恐黄河水決崑崙摧。
天穿地漏補不得，女媧之力何可裁。
長安酒價不苦貴，風月但惜多塵埃。
醒來强更飲百盞，酣酣愚智寧論哉。